KOMISJONI OTSUS,

27. juuli 2001,

millega muudetakse otsuseid 92/160/EMÜ ja 97/10/EÜ seoses Lõuna-Aafrika piirkondadeks jaotamisega ning tunnistatakse kehtetuks kaitsemeetmeid käsitlev otsus 1999/334/EÜ seoses Lõuna-Aafrikast saabuvate registreeritud hobustega

(teatavaks tehtud numbri K(2001) 2367 all)

(EMPs kohaldatav tekst)

(2001/622/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta direktiivi 90/426/EMÜ (hobuslaste liikumist ja kolmandatest riikidest importimist reguleerivate loomatervishoiu nõuete kohta,1 viimati muudetud komisjoni otsusega 2001/298/EÜ2), eriti selle artikli 13 lõike 2 punkti a,

võttes arvesse nõukogu 15. juuli 1991. aasta direktiivi 91/496/EMÜ, millega sätestatakse kolmandatest riikidest ühendusse toodavate loomade veterinaarkontrolli põhimõtted ja muudetakse direktiive 89/662/EMÜ, 90/425/EMÜ ja 90/675/EMÜ,3 viimati muudetud direktiiviga 96/43/EÜ,4 eriti selle artiklit 18,

ning arvestades järgmist:

(1) Komisjoni otsusega 92/160/EMÜ,5 viimati muudetud otsusega 2000/619/EÜ,6 on kehtestatud teatavate kolmandate riikide piirkondlik jaotus hobuslaste importimiseks.

(2) Komisjoni otsusega 97/10/EÜ,7 millega sätestatakse Lõuna-Aafrika piirkondadeks jagamine, sätestatakse ka loomatervishoiunõuded Lõuna-Aafrikast registreeritud hobuste impordiks.

(3) Pärast 1999. aasta mais Lõuna-Aafrika Western Cape provintsis hobuste aafrika katku puhangutest teada saamist võttis komisjon 7. mail 1999 vastu otsuse 1999/334/EÜ, milles sätestatakse kaitsemeetmed seoses Lõuna-Aafrikast saabuvate registreeritud hobustega.8

(4) Lõuna-Aafrika ei ole rohkem kui kahe aasta jooksul registreerinud hobuste aafrika katku juhtudest sellest haigusest vabas Kaplinnas (suurlinn) ega haigusevaba piirkonda ümbritsevas järelevalvetsoonis.

(5) Lõuna-Aafrika pädevad asutused on komisjonile 1999. aasta puhangu ja pärast seda läbiviidud meetmete kohta esitanud põhjaliku lõpparuande. Selle aruande peamised tähelepanekud esitati ka 2000. aasta novembris Algetes, Hispaanias, hobuste aafrika katku tugilaborite aastakokkutulekul.

(6) Lõuna-Aafrika pädevad asutused on taotlenud siiski piirkondadeks jagamise muutmist kooskõlas ühenduse õigusaktide ja rahvusvahelise episootiaameti (OIE) standarditega.

(7) Selleks, et võimaldada Lõuna-Aafrikast pärit registreeritud hobuste importi, on vaja kohandada piirkondadeks jagamist muutes selleks otsuse 92/160/EMÜ lisa, muuta otsuse 97/10/EÜ lisas kirjeldatud ohu- ja järelevalvetsoonide piire ning tunnistada kehtetuks otsus 1999/334/EÜ.

(8) Käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Otsuse 92/160/EMÜ lisa viide Lõuna-Aafrikale asendatakse järgmisega:

"Lõuna-Aafrika3

Kaplinn (ilma äärelinnadeta) on piirestatud järgmiselt:

Põhjapiir: Blaauwberg Road (M14);

Idapiir: Koeberg Road (M14), Plattekloof Road (M14), N7 Highway, N1 Highway ja M5 Highway;

Lõunapiir: Ottery Road, Prince George's Drive, Wetton Road, Riverstone Road, Tennant Road, Newlands Drive, Paradise Road, Union Drive, Rhodes Drive kuni Newsland Forestry jaamani ja üle Table Mountain'i Echo Gorge'i kuni Camps Bay'ni;

Läänepiir: Camps Bay rannik kuni Blaauwberg Road."

Artikkel 2

Otsuse 97/10/EÜ I lisa muudetakse järgmiselt.

1. Piirkondadeks jagamist käsitlev lõige 2 asendatakse käesoleva otsuse lisa sõnadega.

2. Lõike 3.1 teine lõik asendatakse järgmisega:

"Lõuna-Aafrika Põllumajandusministeeriumi loomatervishoiu osakonna direktor võib erandkorras anda veterinaararsti või valitsuse poolt ametlikult ametisse võetud loomatervishoiu spetsialistile loa vaktsineerida valmistaja poolt ettenähtud viisil registreeritud hobuste aafrika katku polüvalentse vaktsiiniga selliseid hobuseid, mis lahkuvad haigusevabast piirkonnast või järelevalvetsoonist väljapoole tingimusel, et neid hobuseid ei viida enne haigusevabast piirkonnast ja järelevalvetsoonist väljaspool asuvasse sihtkohta viimist põllumajandusettevõttest välja ja et vaktsineerimine märgitakse loomapassi."

3. Lõige 3.2 asendatakse järgmisega:

"Kui registreeritud hobuste vaktsineerimist hobuste aafrika katku vastu viiakse läbi väljaspool haigusevaba piirkonda ja järelevalvetsooni, peab selle läbi viima valitsuse poolt ametlikult tööle võetud veterinaararst või loomatervishoiu spetsialist ning kasutama registreeritud hobuste aafrika katku polüvalentse vaktsiini valmistaja poolt ettenähtud viisil ning vaktsineerimine tuleb märkida loomapassi."

Artikkel 3

Otsus 1999/334/EÜ tunnistatakse kehtetuks.

Artikkel 4

Käesolev otsus on adresseeritud kõikidele liikmesriikidele.

Brüssel, 27. juuli 2001

Komisjoni nimel

komisjoni liige

David BYRNE

1 EÜT L 224, 18.8.1990, lk 42.

2 EÜT L 102, 12.4.2001, lk 63.

3 EÜT L 268, 24.9.1991, lk 56.

4 EÜT L 162, 1.7.1996, lk 1.

5 EÜT L 71, 18.3.1992, lk 24.

6 EÜT L 215, 9.8.2001, lk 55.

7 EÜT L 3, 7.1.1997, lk 9.

8 EÜT L 126, 20.5.1999, lk 19.

LISA

"2. Piirkondadeks jaotamine:

2.1. Hobuste aafrika katkust vaba piirkond:

Kaplinn (ilma äärelinnadeta) on hobuste aafrika katkust vaba piirkond, mida piirestatakse järgmiselt:

- Põhjapiir: Blaauwberg Road (M14);

- Idapiir: Koeberg Road (M14), Plattekloof Road (M14), N7 Highway, N1 Highway ja M5 Highway;

- Lõunapiir: Ottery Road, Prince George's Drive, Wetton Road, Riverstone Road, Tennant Road, Newlands Drive, Paradise Road, Union Drive, Rhodes Drive kuni Newsland Forestry jaamani ja üle Table Mountain'i Echo Gorge'i kuni Camps Bay'ni.

- Läänepiir: Camps Bay rannik kuni Blaauwberg Road."

2.2. Hobuste aafrika katku järelevalvetsoon:

Hobuste aafrika katkust vaba piirkond on ümbritsetud vähemalt 50 kilomeetri laiuse järelevalvetsooniga, mis hõlmab selliseid administratiivseid piirkondi (magisterial district) nagu Kaplinn, Vredenburg, Hopefield, Mooreesburg, Malmesbury, Wellington, Paarl, Stellenbosch, Kuilsrivier, Goodwood, Wynberg, Simonstown, Somerset West, Mitchells Plain ja Strand ning mida piiritleb põhjas Bergi jõgi, idas ning lõuna ja läänerannikul Hottentots Holland mäed.

2.3. Hobuste aafrika katku ohustatud tsoon:

Järelevalvetsooni ümbritseb vähemalt 100 kilomeetri laiune ohustatud tsoon, mis hõlmab selliseid administratiivseid piirkondi (magisterial district) nagu Clanwilliam, Piketberg, Ceres, Tulbagh, Worcester, Caledon, Hermanus, Bredasdorp, Robertson, Montagu, Swellendam.

2.4. Hobuste aafrika katku nakatunud tsoon:

See Lõuna-Aafrika Vabariigi territooriumi osa, mis asub väljaspool Western Cape provintsi ja see Western Cape provintsi osa, mis on väljaspool haigusevaba piirkonda ning ohustatud- ja järelevalvetsooni, ning mis hõlmab järgmiseid administratiivseid piirkondi (magisterial district) nagu Vanrynsdorp, Vredendal, Laingsburg, Ladismith, Heidelberg, Riversdale, Mossel Bay, Calitzdorp, Oudtshoorn, George, Knysna, Uniondale, Prince Albert, Beaufort West ja Murraysburg."